**Efektiivinen altruismi** on filosofinen suuntaus ja liike, joka pyrkii järjen ja todisteperäisen tiedon avulla löytämään ja toteuttamaan tapoja tehdä mahdollisimman paljon hyvää. Liike kannustaa valitsemaan työuran, jolla on mahdollisimman suuri positiivinen vaikutus maailmaan, ja lahjoittamaan tehokkaimmille avustusjärjestöille. Sen piirissä pidetään tärkeinä ongelma-alueina muun muassa globaalia köyhyyttä ja terveyttä, eläintuotannon aiheuttamaa kärsimystä sekä ihmiskunnan tulevaisuutta uhkaavia katastrofeja ja teknologisia riskejä.

Filosofia
---------

Efektiiviset altruistit pohtivat filosofisia kysymyksiä, jotka liittyvät tehokkaimpiin tapoihin hyödyttää muita.Sen lisäksi, mitä tulisi tehdä, efektiiviset altruistit pyrkivät selvittämään, miksi ja miten muiden auttamiseksi tulisi toimia. Tavoista ei ole täyttä yksimielisyyttä; osa efektiivisistä altruisteista pitää velvollisuutenaan käyttää kaikki resurssinsa muiden auttamiseen, siinä missä osa kohdistaa siihen vain rajatun määrän resurssejaan .

Puolueettomuus
--------------

Efektiivinen altruismi korostaa puolueettomuutta hyvän tekemisessä. Se ei sitoudu ennalta mihinkään tiettyyn kohdealueeseen vaan pyrkii todisteperäisen tiedon ja huolellisen analyysin avulla löytämään ongelmat, joihin on tärkeintä ja tehokkainta puuttua. Minkään ryhmän hyvinvointia ei lähtökohtaisesti aseteta toisen edelle. Taustalla on halu kohdentaa rajallinen apu sinne, missä sitä kaikkein eniten tarvitaan. Liikkeen piirissä on kiinnitetty huomiota ihmisten auttamiseen heidän asuinpaikastaan riippumatta, tulevaisuudessa elävien hyvinvoinnin turvaamiseen ja eläinten hyvinvointiin.

Kohteiden valinta
-----------------

Arvioinnissa käytetään paljon niin sanottua ITN-viitekehystä (englannin sanoista *importance*, *tractability* ja *neglectedness*), jossa verrataan ongelma-alueiden tärkeyttä, ratkaistavuutta ja sitä, kuinka laiminlyöty ongelma on. Tärkeys tarkoittaa sitä, kuinka vakava ongelma on ja kuinka laajaa joukkoa se koskee. Ratkaistavuus kertoo, kuinka paljon siihen on mahdollista vaikuttaa. Ongelma on laiminlyöty, jos siihen käytetään tällä hetkellä suhteellisesti vähän resursseja.

Efektiivinen altruismi ja utilitarismi
--------------------------------------

Monet liikkeen piirissä toimivat kannattavat utilitaristista moraalifilosofiaa. Puolueettomuuden korostaminen ja hyvän maksimoimiseen pyrkivä lähestymistapa ovat yhteisiä utilitarismille ja efektiiviselle altruismille. Efektiivisen altruismin perusajatus ei kuitenkaan ole sidottu mihinkään tiettyyn etiikan teoriaan, ja toimintaan on mahdollista osallistua erilaisista moraalisista lähtökohdista.

Historia
--------

Efektiivinen altruismi liikkeenä ja käytännöllisen etiikan suuntauksena sai alkunsa 2000-luvun ensimmäisen vuosikymmenen loppupuolella, jolloin perustettiin useita tärkeimpiä efektiivisen altruismin organisaatioita. Näihin aikoihin saivat alkunsa muun muassa hyväntekeväisyysjärjestöjen toiminnan tehokkuutta tutkiva GiveWell-järjestö (2007), tehokkaan hyväntekeväisyyslahjoittamisen yhteisö Giving What We Can (2009) sekä 80,000 Hours -järjestö (2011), jonka tavoitteena on antaa välineitä uravalintojen pohtimiseen hyvän tekemisen näkökulmasta. Efektiivinen altruismi-termi otettiin käyttöön vuonna 2011, jolloin syntyi myös kattojärjestö Centre for Effective Altruism.

Efektiivinen altruismi on kasvanut nopeasti kansainväliseksi liikkeeksi, jolla on tuhansia jäseniä sekä jäsenjärjestöjä ympäri maailman. GiveWellin suosittelemille organisaatioille on lahjoitettu järjestön perustamisen jälkeen jo yli miljardi dollaria, jotka järjestön oman arvion mukaan pelastavat nyt ja tulevaisuudessa n. 160 000 ihmisen hengen. Efektiivisen altruismin järjestöjen piirissä tutkitaan jatkuvasti tulevia kehityssuuntauksia sekä arvioidaan kriittisesti nykyisiä ratkaisuja, oletuksia ja kohdealueiden valintoja sekä harkitaan nykyisten resurssien käyttöä. Kriittistä keskustelua tukevat myös vuosittain järjestettävät Effective Altruism Global -konferenssit, joissa keskustellaan hyväntekeväisyystyön parantamisesta ja vaihdetaan ajatuksia yli kansallisten rajojen ja eri kohdealueisiin keskittyvien ihmisten välillä.*lähde?*

Merkittäviä ihmisiä ja organisaatioita
--------------------------------------

Filosofi Peter Singer on tunnettu efektiivisen altruismin kannattaja. Eräs efektiiviseen altruismiin liitetyistä ns. eksistentiaalisia riskejä tutkineista henkilöistä on ruotsalaissyntyinen Nick Boström, joka työskentelee Oxfordin yliopiston Future of Humanity -instituutissa. Moraalifilosofiaa tutkivat William MacAskill ja Toby Ord kuuluvat liikkeen perustajiin ja näkyvimpiin tukijoihin.

Lähteet
-------

1. ↑  What is effective altruism? *www.effectivealtruism.org*. Effective Altruism. Viitattu 7.9.2022. (englanniksi)
2. ↑  William MacAskill: Effective Altruism: Introduction.  *Essays in Philosophy*, 2017, 18. vsk, nro 1, s. 1580. doi:10.7710/1526-0569.1580. Artikkelin verkkoversio. [vanhentunut linkki]
3. ↑  Effective Altruism Finland *Effective Altruism Finland*. Viitattu 7.9.2022.
4. ↑  What is effective altruism? *www.effectivealtruism.org*. Effective Altruism. Viitattu 7.9.2022. (englanniksi)
5. ↑  High-impact causes we recommend supporting *www.givingwhatwecan.org*. Viitattu 7.9.2022. (englanniksi)
6. ↑  Pummer, Theron; MacAskill, William: *"Effective altruism"*, s. pp. 1–9. In LaFollette, Hugh (ed.). International Encyclopedia of Ethics. Hoboken, NJ: John Wiley & Sons. OCLC 829259960 S2CID 241220220, June 2020. ISBN 9781444367072. Effective altruism. doi:10.1002/9781444367072.wbiee883.
7. 1 2  MacAskill, William: *"The definition of effective altruism"*, s. pp.10-28. In Greaves, Hilary; Pummer, Theron (eds.). Effective Altruism: Philosophical Issues. Engaging philosophy.. Oxford; New York: Oxford University Press. 2019. OCLC 1101772304. ISBN 9780198841364. doi:10.1093/oso/9780198841364.003.0001.
8. ↑  Crouch, Will: What is Effective Altruism?  May 30, 2013. Practical Ethics Blog. University of Oxford. Archived from the original on October 3, 2015.. Viitattu February 4, 2020.
9. ↑  Peter Singer: *The most good you can do: how effective altruism is changing ideas about living ethically*. New Haven: Yale university press, 2015. ISBN 978-0-300-18027-5, 978-0-300-21986-9.
10. ↑  Understanding cause-neutrality *www.effectivealtruism.org*. Effective Altruism. Viitattu 7.9.2022. (englanniksi)
11. ↑  Your Dollar Goes Further Overseas | GiveWell *www.givewell.org*. Viitattu 7.9.2022. (englanniksi)
12. ↑  Sigal Samuel: Effective altruism’s most controversial idea *Vox*.  6.9.2022. Viitattu 7.9.2022. (englanniksi)
13. ↑  Animal Welfare | Effective Altruism *www.effectivealtruism.org*. Viitattu 7.9.2022. (englanniksi)
14. ↑  How can you figure out which global problem is most pressing? *80,000 Hours*. Viitattu 7.9.2022. (englanniksi)
15. ↑  ITN framework - EA Forum *forum.effectivealtruism.org*. Viitattu 7.9.2022. (englanniksi)
16. ↑  EA Survey 2019: Community Demographics & Characteristics *Rethink Priorities*. Viitattu 7.9.2022. (englanniksi)
17. ↑  William MacAskill: Effective Altruism: Introduction.  *Essays in Philosophy*, 31.1.2017, 18. vsk, nro 1. ISSN 1526-0569. Artikkelin verkkoversio.  en
18. ↑  Our Story *www.givewell.org*. GiveWell. Viitattu 7.9.2022. (englanniksi)
19. ↑  Our History *www.givingwhatwecan.org*. Viitattu 7.9.2022. (englanniksi)
20. ↑  About us: what do we do, and how can we help? *80,000 Hours*. Viitattu 7.9.2022. (englanniksi)
21. ↑  History *www.centreforeffectivealtruism.org*. Centre For Effective Altruism. Viitattu 7.9.2022.
22. 1 2  GiveWell Homepage Sources *www.givewell.org*. Viitattu 7.9.2022. (englanniksi)
23. ↑  Global Catastrophic Risks. Nick Bostrom, Milan M. Cirkovic. OUP Oxford, Jul 3, 2008
24. ↑
25. ↑  Inside the Growing Movement to Do the Most Good Possible *Time*. Viitattu 7.9.2022. (englanniksi)

Aiheesta muualla
----------------

* Effective Altruism Finland
* Foundational Research Institute